ททท. เตรียมจัดงานเทศกาลดนตรี International Jazz &amp; Blues Festival 2022 กระตุ้นเศรษฐกิจ ท่องเที่ยว
นายศิริปกรณ์ เชี่ยวสมุทร รองผู้ว่าการด้านการสื่อสารการตลาด การท่องเที่ยวแห่งประเทศไทย (ททท.) กล่าวว่า ททท. กำหนดจัดงานเทศกาลดนตรี International Jazz &amp; Blues Festival 2022 ภายใต้แนวคิด 5F : 4M คือ Food Film Fashion Festival Fight Music Museum Master และ Meta ซึ่งจะจัดขึ้นในวันที่ 7 พฤษภาคม 2565 ที่สนามฟุตบอลของ  ทรู อารีน่า หัวหิน สปอร์ต คลับ จังหวัดประจวบคีรีขันธ์ โดยเป็นความร่วมมือครั้งสำคัญระหว่างภาครัฐและภาคเอกชน ที่จะสะท้อนถึงศักยภาพและความพร้อมในการบริหารจัดการพื้นที่ ให้สามารถจัดกิจกรรมการท่องเที่ยว ควบคู่กับดนตรี กีฬา  ธรรมชาติ สุขภาพและวัฒนธรรมทางอาหารการกิน เพื่อสร้างประสบการณ์ที่แตกต่างและกระตุ้นเศรษฐกิจ ดึงดูดนักท่องเที่ยวชาวต่างชาติและชาวไทยให้เดินทางเข้ามาท่องเที่ยวประเทศไทยมากขึ้น ภายหลังสถานการณ์โควิด-19 เริ่มคลี่คลาย ผ่านการจัดอีเวนท์ระดับโลก โดยเฉพาะศิลปินระดับตำนานของโลกที่จะมาร่วมสร้างสีสัน เช่น เคนเนธ บรูซ กอลีลิกซ์ (Kenneth Gorelick)" หรือ "Kenny G" / วง DRAGONFLY และการแสดงจากMelodic Corner รวมทั้งค่ายเพลงแจ๊สคนรุ่นใหม่จาก Muzik Move  คาดว่าการจัดงานดังกล่าว จะสร้างรายได้หมุนเวียนในพื้นที่กว่า 20 ล้านบาท กระตุ้นให้เกิดการท่องเที่ยวช่วยเหลือผู้ประกอบการในอุตสาหกรรมท่องเที่ยวและช่วยกระจายรายได้หมุนเวียนสู่ระบบเศรษฐกิจฐานราก พร้อมสร้างความมั่นใจให้กับนักท่องเที่ยว ด้วยการจัดงานภายใต้รูปแบบ COVID Free Event ผู้เข้าชมต้องแสดงหลักฐานการฉีดวัคซีนป้องกันโควิด-19  ครบ 2 เข็ม และเอกสารรับรองการตรวจหาเชื้อโควิด-19 ด้วยวิธี ATK ไม่เกิน 72 ชั่วโมง รวมถึงจำกัดจำนวนผู้เข้าชม 3,500 คน การคัดกรองอุณหภูมิ การกำหนดพื้นที่รับประทานอาหาร (พื้นที่เปิดหน้ากาก) รวมถึงผู้ร่วมงานต้องปฏิบัติตามมาตรการป้องกันโรคของสาธารณสุขอย่างเคร่งครัด